Dobry zazběh do prózdninskeho časa mějachu wobydlerjo Šunowa a Konjec. Prjedy hač so do zasłuženeho dowola podadźa, přewjedźechu zhromadnje swój wjesny swjedźeń. Wot soboty popołdnja hač do wčerawšeho wječora starachu so organizatorojo wohnjoweje wobory a blidotenisoweho towarstwa wo zabawny a wotměnjawy program.
Konjecy (JK/SN). Po natočenju piwa wubědźowachu so sobotu popołdnju tři mustwa we wolejbulu. Mały turněr doby Ralbičanske hobbyjowe mustwo před Konječanskej młodźinu a mustwom wohnjoweje wobory Šunow-Konjecy. Wječor zahajichu ze zabawnej hudźbu, prjedy hač dožiwichu wjesnjenjo a hosćo lóštny a zajimawy program delanskich žonow. Do toho pak sej dźěći při lěhwowym wohenju hišće tu abo tamnu chłóšćenku słodźeć dachu. Wječor wuklinča při hudźbnej zabawje. Při tym mějachu sej wjesnjenjo mnoho z minjeneho lěta powědać a sonjachu hižo wo dowolu.
pol_Latn szl_Latn